钦定古今图书集成/明伦汇编/宫闱典/第010卷 > 《谢赐历日表》前人
## 钦定古今图书集成/明伦汇编/宫闱典/第010卷 > 《谢赐历日表》前人

“迎日推䇲，虽曰百王之常；后天奉时，惟我二后之德。”
伏读诏旨，灼知圣心。〈中谢〉伏以嗣岁将兴，旧章毕举。
三朝受海内之图籍，七月陈王业之艰难。冬有祁寒，
知民言之可畏；阳居大夏，识天道之至仁。故于颁朔
之初，更下布新之诏。恭惟太皇太后陛下，视民如子，
以国为家。振廪劝分，人自忘于艰岁；消兵去杀，天必
报之丰年。臣敢不省事清心，贵农时之不夺；思患预
备，期岁计之有馀。庶竭微诚，少裨洪造。